OpenSpeaks/sat/consent

ᱯᱟᱹᱨᱥᱤ ᱰᱚᱠᱩᱢᱮᱱᱴᱮᱥᱚᱱ ᱵᱮᱲᱟ ᱨᱮ ᱦᱮᱸᱥᱤᱠᱟᱹᱨ ᱫᱚ ᱠᱩᱞᱤ ᱚᱪᱚᱜᱤᱡ ᱟᱡᱟᱜ ᱤᱪᱷᱟᱹ ᱛᱮ ᱠᱩᱜᱞᱤᱭᱤᱡ ᱫᱚᱭ ᱮᱢᱟᱭᱟ ᱾ ᱨᱮᱠᱚᱰᱤᱝ ᱞᱟᱹᱜᱤᱫ ᱱᱚᱣᱟ ᱫᱚ ᱯᱩᱭᱞᱩ ᱨᱮᱵᱮᱱ ᱢᱮᱱᱛᱮ ᱵᱟᱰᱟᱭᱚᱜ-ᱟ ᱾ ᱠᱩᱜᱞᱤᱭᱤᱡ ᱨᱮᱠᱚᱰ ᱞᱟᱹᱜᱤᱫ ᱠᱩᱞᱤ ᱚᱪᱚᱜᱤᱡ ᱮ ᱱᱮᱦᱚᱸᱨ ᱮᱭᱟ ᱾ ᱠᱩᱞᱤ ᱚᱪᱚᱜᱤᱡ ᱚᱱᱟ ᱫᱚᱭ ᱵᱩᱡᱷᱟᱹᱣ ᱫᱟᱲᱮᱭᱟᱜ ᱢᱟ ᱾ ᱚᱱᱟ ᱛᱟᱭᱚᱢ ᱨᱮᱠᱚᱰ ᱟᱠᱟᱱ ᱢᱤᱰᱤᱭᱟ ᱯᱟᱨᱥᱟᱞ ᱵᱟᱵᱚᱛ ᱥᱟᱯᱷᱟ ᱨᱮᱵᱮᱱ ᱮ ᱪᱟᱞᱟ ᱾ ᱱᱚᱶᱟ ᱦᱟᱹᱴᱤᱧ ᱨᱮᱫᱚ ᱚᱠᱚᱭ, ᱪᱮᱫ ᱞᱮᱠᱟ, ᱛᱤᱱ ᱨᱮ, ᱚᱠᱟ ᱨᱮ "ᱦᱮᱸᱥᱤᱠᱟᱹᱨ ᱥᱟᱠᱟᱢ" ᱧᱟᱢ ᱵᱟᱵᱚᱛ ᱜᱟᱞᱚᱪ ᱟᱠᱟᱱᱟ ᱾

ᱟᱹᱰᱤ ᱜᱟᱱ ᱠᱩᱯᱩᱞᱤ ᱨᱚᱯᱚᱲ ᱨᱮᱜᱮ ᱠᱮᱢᱨᱟ ᱟᱨ ᱢᱟᱭᱠᱨᱚᱯᱷᱚᱱ ᱥᱟᱡᱟᱣ ᱧᱮᱞ ᱛᱮᱜᱮ ᱟᱵᱚ ᱵᱚ ᱵᱤᱪᱟᱹᱨᱟ ᱡᱮ ᱯᱚᱨᱚᱠᱷᱭᱚ ᱦᱮᱸᱥᱤᱠᱟᱹᱨ ᱫᱚ ᱧᱟᱢ ᱮᱱᱟ ᱾ ᱟᱵᱚ ᱵᱚ ᱢᱚᱱᱮᱭᱟ ᱡᱮ ᱠᱮᱢᱨᱟ, ᱢᱟᱭᱤᱠ ᱟᱨ ᱴᱨᱟᱭᱯᱚᱰ ᱠᱚ ᱧᱮᱞ ᱛᱮᱜᱮ ᱩᱱᱤ ᱫᱚ ᱨᱮᱠᱚᱰᱤᱝ ᱞᱟᱹᱜᱤᱫ ᱮ ᱨᱮᱵᱮᱱ ᱟᱠᱟᱱᱟ ᱾ ᱤᱠᱷᱟᱹᱱ ᱱᱚᱶᱟ ᱫᱚ ᱜᱚᱴᱟ ᱯᱟᱲᱟ ᱞᱟᱹᱜᱤᱫ ᱵᱟᱝ ᱞᱟᱹᱜᱩᱜ-ᱟ ᱾ ᱠᱩᱞᱤ ᱚᱪᱚᱜᱤᱡ ᱫᱚ ᱠᱟᱬᱟ ᱦᱚᱸᱭ ᱦᱩᱭ ᱫᱟᱲᱮᱭᱟᱜ-ᱟ ᱵᱟᱠᱷᱟᱱ ᱨᱮᱠᱚᱰᱤᱝ ᱵᱟᱵᱚᱛ ᱜᱮᱭᱟᱱ ᱵᱟᱹᱱᱩᱜ ᱛᱟᱭᱟ ᱾ ᱛᱟᱭᱚᱢ ᱵᱤᱫᱟᱹᱞ ᱱᱚᱶᱟ ᱵᱟᱵᱚᱛ ᱱᱮᱭᱟᱶ ᱛᱟᱯᱟᱢ ᱦᱩᱭᱩᱜ ᱠᱷᱟᱱ ᱱᱚᱶᱟ "ᱦᱮᱸᱥᱟᱹᱨᱤ ᱥᱟᱠᱟᱢ" ᱟᱹᱰᱤ ᱠᱟᱹᱢᱤ ᱨᱮ ᱞᱟᱜᱟᱣᱜ-ᱟ ᱾

ᱚᱞ ᱦᱮᱸᱥᱤᱠᱟᱨ
ᱞᱮᱛᱟᱲ ᱜᱮ ᱚᱞᱟᱜ ᱟᱨᱵᱟᱝ ᱪᱷᱟᱯᱟ ᱟᱜ ᱨᱟᱹᱡᱤ ᱥᱟᱠᱟᱢ ᱵᱮᱣᱦᱟᱨ ᱜᱮ ᱱᱟᱯᱟᱭᱟ ᱾ ᱡᱩᱫᱤ ᱪᱷᱟᱯᱟ ᱯᱷᱚᱨᱢ ᱯᱮ ᱵᱮᱣᱦᱟᱨ ᱮᱫᱟ ᱛᱚᱵᱮ ᱵᱟᱨᱮᱭᱟ ᱠᱚᱯᱤ ᱵᱮᱱᱟᱣ ᱞᱟᱹᱠᱛᱤ, ᱢᱤᱫ ᱫᱚ ᱠᱩᱠᱞᱤ ᱤᱡ ᱞᱟᱹᱜᱤᱫ ᱟᱨ ᱢᱤᱫ ᱫᱚ ᱠᱩᱞᱤ ᱚᱪᱚᱜᱤᱡ ᱞᱟᱹᱜᱤᱫ ᱾ ᱠᱩᱞᱤ ᱚᱪᱚᱜᱤᱡ ᱫᱚ ᱢᱤᱫ ᱚᱞ ᱯᱟᱲᱦᱟᱣᱤᱡ ᱟᱨ ᱑᱘ ᱩᱢᱮᱨ ᱠᱷᱚᱱᱟᱜ ᱵᱟᱹᱲᱛᱤ ᱤᱡ ᱮ ᱦᱩᱭ ᱠᱚᱜ ᱢᱟ, ᱡᱮᱢᱚᱱ ᱩᱱᱤ ᱯᱷᱚᱨᱢ ᱨᱮ ᱥᱩᱦᱤ ᱢᱟᱬᱟᱝ ᱨᱮ ᱚᱱᱰᱮᱱᱟᱜ ᱡᱚᱛᱚᱣᱟᱜ ᱮ ᱵᱩᱡᱷᱟᱹᱣ ᱫᱟᱲᱮᱭᱟᱜ ᱢᱟ ᱾ ᱡᱩᱫᱤ ᱠᱩᱞᱤ ᱚᱪᱚᱜᱤᱡ ᱨᱟᱹᱡᱤ ᱥᱟᱠᱟᱢ ᱵᱟᱭ ᱮᱢᱟ ᱮᱱᱠᱷᱟᱱ ᱫᱟᱭᱟ ᱠᱟᱛᱮ ᱞᱟᱹᱭ ᱯᱮ ᱡᱮ ᱟᱡ ᱯᱟᱦᱴᱟ ᱠᱷᱚᱱ ᱚᱠᱚᱭ ᱨᱟᱹᱡᱤ ᱥᱟᱠᱟᱢ ᱮ ᱮᱢᱟ ᱾ ᱦᱩᱰᱤᱧ ᱜᱤᱫᱟᱹᱨ ᱞᱟᱹᱜᱤᱫ ᱫᱚ ᱮᱸᱜᱟᱛ, ᱟᱯᱟᱛ ᱟᱨ ᱵᱟᱠᱷᱟᱱ ᱜᱟᱨᱡᱚᱱ ᱨᱟᱹᱡᱤ ᱥᱟᱠᱟᱢ ᱠᱚ ᱮᱢᱟ ᱾ ᱚᱠᱚᱰᱟ ᱦᱚᱲ ᱞᱟᱹᱜᱤᱫ ᱫᱚ ᱡᱚᱜᱛᱚᱱᱤᱡ ᱟᱨ ᱵᱮᱝᱠᱷᱟᱱ ᱜᱷᱟᱨᱚᱸᱧᱡᱽ ᱥᱚᱦᱮᱫ ᱨᱟᱹᱡᱤ ᱥᱟᱠᱟᱢ ᱮ ᱮᱢᱟ ᱾ ᱵᱚᱦᱚᱜ ᱵᱟᱹᱲᱤᱡ ᱟᱠᱟᱱ ᱦᱚᱲ ᱥᱟᱶ ᱫᱚ ᱠᱩᱯᱩᱞᱤ ᱨᱚᱯᱚᱲ ᱢᱚᱴᱷᱮ ᱜᱮ ᱵᱟᱝ ᱠᱚᱨᱟᱣ ᱞᱟᱹᱠᱛᱤ ᱾

ᱞᱟᱛᱟᱨ ᱨᱮ ᱮᱢ ᱟᱠᱟᱱ ᱫᱟᱹᱭᱠᱟᱹ ᱯᱷᱚᱨᱢ ᱧᱮᱞ ᱢᱮ ᱾ ᱱᱚᱶᱟ ᱟᱢᱮᱢ ᱠᱚᱯᱤ ᱫᱟᱲᱮᱟᱜ-ᱟ, ᱞᱟᱹᱠᱛᱤ ᱡᱟᱹᱱᱤᱢ ᱵᱚᱫᱚᱞ ᱫᱟᱲᱮᱭᱟᱜ-ᱟ ᱟᱨ ᱟᱢᱟᱜ ᱟᱭᱳ ᱟᱲᱟᱝ ᱛᱮᱢ ᱛᱚᱨᱡᱚᱢᱟ ᱫᱟᱲᱮᱭᱟᱜ-ᱟ ᱾

ᱪᱮᱛᱟᱱ ᱨᱮ ᱮᱢ ᱟᱠᱟᱱ ᱰᱚᱠᱩᱢᱮᱱᱴ ᱠᱚᱫᱚ ᱮᱜᱽᱨᱤᱢᱮᱱᱴ ᱨᱮᱭᱟᱜ ᱦᱮᱸᱥᱤᱠᱟᱹᱨ ᱢᱮᱱᱛᱮ ᱞᱮᱠᱷᱟᱜ-ᱟ ᱾ ᱱᱚᱶᱟ ᱫᱚ ᱟᱹᱭᱤᱱ ᱨᱮᱭᱟᱜ ᱰᱚᱠᱩᱢᱮᱱᱴ ᱵᱟᱝ ᱦᱩᱭ ᱠᱚᱜ ᱨᱮᱦᱚᱸ ᱾ ᱱᱚᱰᱮ ᱫᱚ "ᱚᱯᱮᱱ ᱟᱠᱥᱮᱥ" ᱟᱨ "ᱠᱨᱤᱭᱮᱴᱤᱵᱽ ᱠᱚᱢᱚᱱᱥ" ᱞᱮᱠᱟᱱ ᱟᱹᱲᱟᱹ ᱠᱚᱦᱚᱸ ᱢᱮᱱᱟᱜ-ᱟ ᱡᱟᱦᱟᱸ ᱫᱚ ᱱᱚᱶᱟ ᱪᱟᱯᱴᱟᱨ ᱨᱮᱭᱟᱜ ᱛᱟᱭᱚᱢ ᱥᱮᱫ ᱨᱮ ᱵᱤᱥᱲᱤ ᱟᱠᱟᱱᱟ ᱾ ᱡᱩᱫᱤ ᱡᱟᱦᱟᱸᱱ ᱠᱟᱨᱚᱱ ᱠᱷᱟᱹᱛᱤᱨ ᱚᱞ ᱦᱮᱸᱥᱤᱠᱟᱹᱨ ᱵᱟᱝ ᱧᱟᱢᱚᱜ-ᱟ ᱮᱱᱠᱷᱟᱱ ᱨᱚᱲ ᱦᱮᱸᱥᱤᱠᱟᱹᱨ ᱨᱮᱠᱚᱰ ᱠᱟᱛᱮ ᱫᱚᱦᱚ ᱞᱟᱹᱠᱛᱤ ᱾

ᱨᱚᱲ ᱦᱮᱸᱥᱤᱠᱟᱹᱨ
ᱟᱹᱰᱤ ᱚᱠᱛᱚ ᱨᱮ ᱦᱮᱸᱥᱤᱠᱟᱹᱨ ᱧᱟᱢ ᱵᱟᱝ ᱥᱚᱢᱵᱷᱚᱵᱚᱜ-ᱟ ᱾ ᱫᱟᱹᱭᱠᱟᱹ, ᱠᱩᱜᱞᱤᱭᱤᱡ ᱟᱨ ᱠᱩᱞᱤ ᱚᱪᱚᱜᱤᱡ ᱟᱜ ᱨᱚᱲ ᱯᱟᱹᱨᱥᱤ ᱵᱷᱮᱜᱟᱨ ᱦᱩᱭ ᱫᱟᱲᱮᱭᱟᱜ-ᱟ ᱾ ᱠᱩᱞᱤ ᱚᱪᱚᱜᱤᱡ ᱵᱟᱝ ᱚᱞ ᱯᱟᱲᱦᱟᱣᱤᱡ ᱮ ᱦᱩᱭ ᱫᱟᱲᱮᱭᱟᱜ-ᱟ ᱟᱨ ᱵᱟᱝ ᱚᱞᱟᱜ ᱨᱮᱵᱮᱱ ᱥᱟᱠᱟᱢ ᱵᱩᱡᱷᱟᱹᱣ ᱨᱮ ᱟᱱᱟᱴ ᱛᱟᱦᱮᱸ ᱫᱟᱲᱮᱭᱟᱜ-ᱟ ᱾ ᱱᱚᱝᱠᱟᱱ ᱵᱮᱲᱟ ᱨᱮᱫᱚ, ᱚᱞᱟᱜ ᱨᱮᱵᱮᱱ ᱥᱟᱠᱟᱢ ᱧᱟᱢ ᱵᱟᱝ ᱦᱩᱭ ᱠᱮᱭᱟ ᱡᱩᱫᱤ ᱦᱚᱸ ᱠᱩᱞᱤ ᱚᱪᱚᱜᱤᱡ ᱥᱩᱦᱤ ᱥᱟᱱᱟᱭᱟ ᱾ ᱫᱮᱞᱟ ᱛᱤᱱᱟᱹᱜ ᱜᱟᱱ ᱨᱩᱯ ᱪᱮᱛᱟᱱ ᱨᱮ ᱢᱮᱫ ᱵᱚ ᱟᱹᱪᱩᱨᱟ ᱡᱟᱦᱟᱸ ᱫᱚ ᱨᱮᱵᱮᱱ ᱥᱟᱠᱟᱢ ᱧᱟᱢ ᱨᱮ ᱜᱚᱲᱚᱭ ᱮᱢᱟ ᱵᱚᱱᱟ ᱾ ᱪᱮᱛᱟᱱ ᱨᱮ ᱚᱞ ᱟᱠᱟᱱ ᱞᱮᱠᱟ ᱟᱨᱦᱚᱸ ᱟᱹᱰᱤ ᱞᱮᱠᱟᱱ ᱯᱚᱨᱤᱥᱛᱷᱤᱛᱤ ᱦᱩᱭ ᱫᱟᱲᱮᱭᱟᱜ᱐ᱟ ᱾ ᱟᱨᱦᱚᱸ ᱢᱤᱢᱤᱫ ᱚᱠᱛᱚ ᱫᱚ ᱢᱟᱬᱟᱝ ᱨᱮ ᱦᱮᱸᱥᱤᱠᱟᱹᱨ ᱧᱟᱢ ᱵᱟᱝ ᱥᱚᱢᱵᱷᱚᱵᱚᱜ-ᱟ ᱾ ᱱᱚᱝᱠᱟᱱ ᱚᱠᱛᱚ ᱨᱮᱫᱚ ᱨᱮᱠᱚᱰᱤᱝ ᱩᱠᱩ ᱨᱮ ᱫᱚᱦᱚ ᱦᱟᱱᱛᱟᱲ ᱞᱟᱹᱠᱛᱤ ᱟᱨ ᱦᱮᱸᱥᱤᱠᱟᱹᱨ ᱞᱚᱜᱚᱱ ᱟᱹᱜᱩᱭ ᱞᱟᱹᱠᱛᱤ ᱾ ᱟᱨ ᱡᱩᱫᱤ ᱞᱟᱹᱠᱛᱤ ᱠᱷᱟᱱ ᱫᱚ ᱦᱮᱸᱥᱤᱠᱟᱹᱨ ᱧᱟᱢ ᱵᱤᱞᱚᱢ ᱨᱮᱭᱟᱜ ᱠᱟᱨᱚᱱ ᱵᱚᱵᱚᱛ ᱦᱚᱸ ᱦᱚᱲ ᱠᱚ ᱵᱟᱰᱟᱭ ᱚᱪᱚ ᱠᱚ ᱞᱟᱹᱠᱛᱤ ᱾ ᱡᱩᱫᱤ ᱦᱮᱸᱥᱤᱠᱟᱹᱨ ᱵᱟᱝ ᱧᱟᱢ ᱟᱠᱟᱱᱟ ᱮᱱᱠᱷᱟᱱ ᱱᱚᱶᱟ ᱨᱮᱠᱚᱰᱤᱝ ᱵᱟᱝ ᱵᱮᱣᱦᱟᱨ ᱦᱟᱱᱛᱟᱲ ᱞᱟᱹᱠᱛᱤ ᱾ ᱚᱱᱟ ᱵᱚᱫᱚᱞ ᱛᱮ ᱨᱮᱠᱚᱰᱤᱝ ᱫᱚ ᱰᱤᱞᱤᱴ ᱠᱟᱜ ᱞᱟᱹᱠᱛᱤ ᱾ ᱡᱩᱫᱤ ᱨᱮᱠᱚᱰᱤᱝ ᱫᱚ ᱨᱚᱲ ᱛᱮᱭᱟᱜ ᱠᱟᱱᱟ ᱮᱱᱠᱷᱟᱱ ᱡᱟᱦᱟᱸᱭ ᱮ ᱨᱚᱲ ᱟᱠᱟᱫᱟ ᱩᱱᱤ ᱵᱟᱵᱚᱛ ᱡᱚᱛᱚᱣᱟᱜ ᱨᱮᱠᱚᱰ ᱫᱚᱦᱚᱭ ᱞᱟᱹᱠᱛᱤ ᱾ ᱱᱟᱦᱟᱜ ᱡᱩᱜᱽ ᱨᱮᱭᱟᱜ ᱴᱩᱞ ᱚᱝᱥᱟᱨ ᱦᱚᱲ ᱵᱟᱵᱚᱛ ᱵᱟᱹᱲᱛᱤ ᱵᱟᱰᱟᱭ ᱫᱚ ᱟᱞᱜᱟ ᱜᱮᱭᱟ ᱾ ᱚᱱᱟᱛᱮ ᱠᱮᱴᱮᱡ ᱥᱟᱹᱦᱤᱡ ᱨᱚᱲᱚᱜ ᱠᱟᱱᱟ ᱡᱮ ᱦᱮᱸᱥᱤᱠᱟᱹᱨ ᱵᱮᱜᱚᱨ ᱫᱚ ᱠᱚᱱᱴᱮᱱᱴ ᱵᱟᱝ ᱯᱟᱨᱥᱟᱞ ᱞᱟᱹᱠᱛᱤ ᱾

ᱱᱚᱰᱮ ᱵᱟᱰᱟᱭ ᱠᱟᱜ ᱞᱟᱹᱠᱛᱤ ᱡᱮ ᱦᱮᱸᱥᱤᱠᱟᱹᱨ ᱫᱚ ᱠᱷᱟᱹᱞᱤ ᱟᱹᱭᱤᱱ ᱨᱮᱭᱟᱜ ᱠᱟᱛᱷᱟ ᱫᱚ ᱵᱟᱝ ᱠᱟᱱᱟ ᱵᱚᱨᱚᱢ ᱥᱟᱶᱛᱟ ᱨᱮᱭᱟᱜ, ᱱᱤᱛᱤ ᱨᱮᱭᱟᱜ ᱦᱚᱸ ᱠᱟᱱᱟ ᱾ ᱚᱱᱟᱛᱮ ᱱᱚᱶᱟ ᱮᱜᱽᱨᱤᱢᱮᱱᱴ ᱫᱚ ᱟᱹᱰᱤ ᱥᱚᱱᱛᱚᱨ ᱛᱮ ᱜᱟᱞᱢᱟᱨᱟᱣ ᱟᱛᱮ ᱠᱚᱨᱟᱣ ᱞᱟᱹᱠᱛᱤ ᱾